Správa
o súčasnom stave a návrh ďalšieho postupu vo veci riešenia požiadaviek na štátnu pomoc pre dodávateľov kórejských investorov 
KIA MOTORS SLOVAKIA a HYUNDAI MOBIS

A. Všeobecný úvod

Vláda Slovenskej republiky (ďalej len „Vláda“) na svojom zasadnutí dňa 4.3.2004 prerokovala a schválila svojím uznesením č.213/2004 návrh Investičnej zmluvy, týkajúcej sa navrhovanej výstavby závodu na montáž automobilov v Žiline medzi KIA MOTORS CORPORATION, Slovenskou republikou (ďalej len „SR“) a mestom Žilina a zároveň návrh Investičnej zmluvy týkajúcej sa navrhovanej výstavby závodu na výrobu automobilových súčiastok a modulov v Žiline medzi HYUNDAI  MOBIS (ďalej len „HM“), SR a mestom Žilina. Predmetné zmluvy boli ministrom hospodárstva podpísané dňa 5.3.2004. V oboch Investičných zmluvách (ďalej len „Investičné zmluvy“) si zmluvné strany ustanovili vzájomné povinnosti a záväzky, na základe ktorých KMC a HM zrealizujú výstavbu závodov uvedených vyššie (ďalej len „Projekt“) a Slovenské strany poskytnú spoločnosti KMC a HM pomoc a podporu pre Projekty.

V Investičných zmluvách sa v článku 5.10 – Balík štátnej pomoci pre dodávateľov a subdodávateľov Slovenská republika zaviazala, že: „V súvislosti s výstavbou závodu na výrobu dielov v bezprostrednej blízkosti Lokality spoločnosťou HM, dodávateľom spoločnosti KIA, Slovensko poskytne štátnu pomoc na rozvoj regiónov a na vzdelávanie zamestnancov, ktorá bude čo do rozsahu a formy ekvivalentná pomoci, ktorú poskytuje spoločnosti KIA Motors Slovakia (ďalej len KMS), a pre ktorú budú platiť rovnaké platné pravidlá a obmedzenia. Pokiaľ bude mať Slovensko vo svojom štátnom rozpočte k dispozícii príslušné prostriedky, vynaloží Slovensko všetko úsilie, aby poskytlo zahraničným dodávateľom spoločnosti KMS v rámci Projektu štátnu pomoc a podporu, ktorá bude čo do rozsahu a formy podobná pomoci a podpore, ktorú poskytuje spoločnosti KMS pri jej investícii na Slovensku v súvislosti s Projektom“.

B. Súčasný stav 

V kontexte vyššie uvedeného bývalý podpredseda vlády a minister hospodárstva SR, p. Rusko listom zo dňa 14. decembra 2004 informoval spoločnosť KMS, že výška a štruktúra investičných stimulov poskytnutých dodávateľom sa bude líšiť v závislosti od regiónov, do ktorých budú investície smerované. V prípade regiónov Banská Bystrica, Nitra, Košice a Prešov môžu investori počítať s maximálnou 15 % výškou štátnej pomoci. Smerom na západ v regiónoch Žilina a Trenčín sa výška pomoci znižuje na 10 %, pričom v okolí Bratislavy dosiahnu nulovú hodnotu. 

	Následne listom zo dňa 15. apríla 2005 bývalý podpredseda vlády a minister hospodárstva SR, p. Rusko potvrdil spoločnosti KMS, že problematika poskytnutia štátnej pomoci pre kórejských dodávateľov je definitívne vyriešená a potvrdená aj listom bývalého generálneho riaditeľa agentúry SARIO, p. Kuruca zo dňa 11. apríla 2005. V predmetnom liste je určená pre väčšinu vybraných dodávateľov štátna pomoc nižšia iba o 1 % v porovnaní s požiadavkou spoločnosti KMS. Návrh na štátnu pomoc bol pre dodávateľov KMS kvantifikovaný podľa výšky investície a počtu novovytvorených pracovných miest. Prísľuby podpredsedu vlády a ministra hospodárstva SR, p. Ruska neboli odsúhlasené vládou SR a na základe tejto skutočnosti bolo podané trestné oznámenie o skutočnostiach nasvedčujúcich tomu, že bol spáchaný trestný čin podľa § 196 ods.1 Trestného poriadku. Bývalý minister hospodárstva SR zneužil právomoci verejného činiteľa, pretože menovaný prekročil svoju právomoc a to v úmysle zadovážiť inému neoprávnený prospech. 
Zástupcovia investorov sa odvolávajú na predmetné prísľuby podpredsedu vlády a ministra hospodárstva SR a tieto prísľuby považujú za záväzok vlády SR. KMS vníma štátnu pomoc pre svojich dodávateľov veľmi citlivo, pretože v zmysle spomenutých prísľubov boli pripravované investície KMS a HM s dodávateľmi. Podľa vyjadrenia kórejskej strany, ktorá tento problém vníma politicky a s medzinárodným kontextom, možno očakávať konanie na diplomatickej úrovni. 

	Listom nového podpredsedu vlády a ministra hospodárstva SR, p. Malchárka zo dňa 21. novembra 2005 bolo oznámené spoločnosti KMS, že štátna pomoc pre dodávateľov spoločnosti KMS môže byť poskytnutá iba v súlade s vládou schválenými „Pravidlami v oblasti poskytovania individuálnej štátnej pomoci investorom“  (uznesenie vlády č.855/2005 zo dňa 26.10.2005). 

V zmysle Pravidiel a v súlade s hospodárskymi záujmami SR sú na účely podpory investícií jednotlivé regióny Slovenska rozdelené do troch zón. Základným parametrom tohto rozdelenia je priemerná miera evidovanej nezamestnanosti jednotlivých okresov. Nakoľko vybraní dodávatelia spoločnosti KIA Motors Slovakia majú záujem realizovať svoj investičný projekt v červenej zóne (kde priemerná miera evidovanej nezamestnanosti je do 10 %) a ich investície sú zaradené podľa Pravidiel do typu projektov A (spracovateľský priemysel, distribučné a logistické centrá ), ktorým nie je možné poskytnúť štátnu pomoc. 

Podľa Pravidiel v oblasti poskytovania individuálnej štátnej pomoci investorom, prísľub podpredsedu vlády a ministra hospodárstva SR, p. Ruska na poskytnutie štátnej pomoci dodávateľom spoločnosti KMS je v súčasnosti nevykonateľný, ak vláda SR nerozhodne inak. 

Zásadným faktorom je tiež otázka disponibilných zdrojov pre tento účel v štátnom rozpočte SR (na túto skutočnosť poukazuje i samotný článok 5.10 Investičnej zmluvy).

Ministerstvo hospodárstva SR bolo požiadané o poskytnutie štátnej pomoci deviatimi zahraničnými investormi – subdodávateľmi pre investora KMS a HM. Celkový objem plánovaných investícií predstavuje 5,2 mld. Sk (1 924 tis. pracovných miest). Súhrnný objem žiadanej štátnej pomoci pre  9 žiadateľov – subdodávateľov KMS a HM predstavuje         663,6 mil. Sk. Z uvedenej čiastky je požadovaná finančná dotácia  vo výške 331,8 mil. Sk , teda 50 % z celkovej výšky štátnej pomoci. 

Na základe vyššie uvedených skutočností možno riešiť problematiku štátnej pomoci pre subdodávateľov investora KMS tromi alternatívnymi riešeniami:

I. alternatíva
-	zamietnuť žiadosti dodávateľov spoločnosti KMS o poskytnutie štátnej pomoci,

II. alternatíva
-	poskytnúť štátnu pomoc dodávateľom KMS v požadovanej výške,

III. alternatíva
-	poskytnúť štátnu pomoc v menšom rozsahu ako boli predložené požiadavky investorov (napr. poskytnutie iba daňovej úľavy...).